钦定古今图书集成/历象汇编/岁功典/第004卷 > 《素问》 > 《藏气法时论篇》
## 钦定古今图书集成/历象汇编/岁功典/第004卷 > 《素问》 > 《藏气法时论篇》

肝主春，足厥阴，少阳主治，其日甲乙，肝苦急，急食甘
以缓之。

〈注〉肝主春木之气，“足厥阴主乙木，少阳主甲木，二者相为表里，而主治其经气。”甲为阳木，乙为阴木，在时为春，在日主甲乙。肝主春，生怒发之气，故苦于太过之急，宜食甘以缓之。

心主夏，手少阴，太阳主治，其日“丙丁，心苦缓，急食酸
以收之。”

〈注〉心主夏火之气，手少阴主丁火，太阳主丙火，二者相为表里，而主治其经气。丙为阳火，丁为阴火，在时主夏，在日为丙丁。吴氏曰：“心以长养为令，志喜而缓，缓则心气散逸，自伤其神矣，急宜食酸以收之。”

脾主长夏，足太阴阳明主治，其日戊己。脾苦湿，急食
苦以燥之。

〈注〉长夏，六月也，谓火土相生之时。足太阴主己土，阳明主戊土，二经相为表里，而主治其经气。戊为阳土，己为阴土，位居中央，脾属阴土，喜燥恶湿，苦乃火味，故宜食苦以燥之。

肺主秋，手太阴阳明主治，其日庚辛。肺苦气上逆，急
食苦以泄之。

〈注〉肺主秋金之令，手太阴主辛金，阳明主庚金，二经相为表里，而主治其经气。庚为阳金，辛为阴金，在时主秋，在日主庚辛。肺主收降之令，故苦气上逆，宜食苦以泄之。

肾主冬，足少阴太阳主治，其日壬癸。肾苦燥，急食辛
以润之，开腠理，致津液，通气也。

〈注〉肾主冬水之令，足少阴主癸水，太阳主壬水，二经相为表里，而主治其经气。壬属阳水，癸属阴水，在时主冬，在日为壬癸。肾者水藏，喜润而恶燥，宜食辛以润之，谓辛能开腠理，使津液行而能通气，故润。以上论五藏之本气，而合于四时五行五味

也